Kai kurie TASV suinteresuotieji subjektai išreiškė nuogąstavimų dėl šio pakeitimo. Todėl parengiamajame projekte siekiama atsižvelgti į tai, ko, TASV manymu, suinteresuotieji subjektai siekė išreikšdami savo nuogąstavimus dėl patikimumo. Sąžiningo pateikimo aprašymas parengiamajame projekte iš esmės yra toks pats kaip patikimumo aprašymas iki 2010 m. galiojusiose konceptualiose gairėse. Parengiamajame projekte visiškai sąžiningas pateikimas apibūdinamas kaip išsamus, neutralus ir be klaidų. Aktyvioje diskusijoje dėl parengiamojo projekto paaiškinami veiksniai, dėl kurių naudotojai gali būti tikri, kad finansinė informacija sąžiningai pateikia tai, ką ja siekiama parodyti. TASV nuomone, dėl to nėra poreikio vėl įtraukti patikimumo sąvokos.

2015 m. gegužės 28 d. TASV paskelbė parengiamąjį projektą, kuriame siūlomi jos konceptualių gairių pakeitimai. Konceptualiose gairėse aprašomos sąvokos, vartojamos bendrosios paskirties finansinės atskaitomybės tikslais. Be kita ko, parengiamajame projekte aptariamas atsargumas, patikimumas, ūkio subjekto verslo modelis, turinio viršenybė prieš formą ir ilgalaikis investavimas. 2015 m. TASV gavo daug įvairių suinteresuotųjų subjektų raštų su pastabomis apie parengiamąjį projektą, į kuriuos TASV atsižvelgs rengdama patikslintas konceptualias gaires, kurias siekiama užbaigti 2017 m. pradžioje.

2015 m. TASV užbaigė svarbų naują standartą – 16-ąjį TFAS „Nuoma“, kuris paskelbtas 2016 m. sausio mėn. Be to, TASV tęsė darbą, susijusį su keliais kitais dideliais projektais, visų pirma, draudimo sutarčių, atskleidimo iniciatyvos ir konceptualių gairių.

Po pirmųjų veiklos metų naujoji EFRAG valdyba atliko savo veiklos ir efektyvumo peržiūrą, tam ji prašė grįžtamosios informacijos iš organizacijų, kurios yra narės. Peržiūra, per kurią buvo apžvelgti įvairūs strateginiai, valdymo ir veiklos aspektai, parodė, kad apskritai naujoji valdymo struktūra veikė tinkamai ir tai padidino organizacijos patikimumą. Siekiant dar labiau pagerinti EFRAG veiklos efektyvumą ateityje, buvo priimtos kelios rekomendacijos. Konkrečiau, buvo sustiprintas oficialių stebėtojų (Europos priežiūros institucijų ir Europos Centrinio Banko) vaidmuo valdybos sprendimų priėmimo procese.

Pasikonsultavusi su Apskaitos reguliavimo komiteto nariu, savo prašyme pateikti nuomonę dėl 9-ojo TFAS „Finansinės priemonės“ tvirtinimo Komisija nurodė keletą konkrečių klausimų, įskaitant visuomenės gerovės klausimus, kuriuos turėtų analizuoti EFRAG. Visų pirma ji paprašė įvertinti šį standartą atsižvelgiant į atsargumo principą. Ji taip pat paprašė įvertinti tikrosios vertės naudojimą, taip pat ilgalaikių investuotojų poreikių atžvilgiu, ir ar padaryti pakeitimai galėtų turėti žalingo poveikio finansiniam stabilumui. 2015 m. rugsėjo mėn. EFRAG pateikė Komisijai nuomonę dėl 9-ojo TFAS „Finansinės priemonės“ tvirtinimo. EFRAG nuomonėje dėl tvirtinimo padarė išvadą, kad 9-asis TFAS prisidės prie Europos visuomenės gerovės, išskyrus 9-ojo TFAS taikymo prieš užbaigiant būsimą draudimo sutarčių standartą poveikį draudimo sektoriui. Be to, EFRAG padarė išvadą, kad 9-ojo TFAS taikymas užtikrintų apdairią apskaitą.

2016 m. birželio 30 d. Komisija pasiūlė Jeano Paulio Gauzès, buvusio Europos Parlamento nario, kandidatūrą į EFRAG valdybos pirmininko pareigas. J. P. Gauzès kandidatūrai prieš tai pritarė Europos Parlamentas ir Taryba. 2016 m. liepos 1 d. J. P. Gauzès oficialiai paskyrė EFRAG generalinė asamblėja. Tikimasi, kad jo vadovavimas suteiks pertvarkytai organizacijai naują impulsą.

P. Maystadto ataskaita paskatino EFRAG dėti pastangas siekiant atlikti naudotojų ir Europos teisės aktų leidėjo poreikius atitinkančius poveikio vertinimus. Šiuo atžvilgiu nuo 2016 m. pradžios EFRAG padarė didelę pažangą plėtodama savo poveikio vertinimo pajėgumą. Komisijos darbuotojai padėjo EFRAG šiame procese dalydamiesi šios srities patirtimi. 16-ojo TFAS „Nuoma“ poveikio vertinimas, kuris bus įtrauktas į nuomonę dėl šio standarto tvirtinimo, bus naudojamas kaip bandomasis atvejis, siekiant dar išplėsti EFRAG pajėgumus ir patirtį šioje srityje.

2016 m. balandžio 13 d. Komisija pasiūlė Tarybai ir Parlamentui pratęsti EFRAG finansavimą 2017–2020 m. laikotarpiui.

4.PIOB. Finansavimo diversifikavimo pokyčiai 2014 m.

PIOB yra atsakinga už pasiruošimo priimti tarptautinius audito standartus (ISA) proceso priežiūrą ir kitą Tarptautinės buhalterių federacijos (IFAC) viešojo intereso veiklą. Kad tinkamai atliktų šią svarbią viešojo intereso funkciją, ji turėtų būti finansuojama taip, kad išlaikytų savo nepriklausomumą. Tinkamas finansavimo šaltinių diversifikavimas padėtų ne tik išlaikyti tęstinumą ir garantuoti tokį nepriklausomumą, bet ir sustiprinti nepriklausomumo suvokimą. Tarptautinių audito standartų srityje finansavimo diversifikavimo poreikis buvo pripažintas jau atliekant 2003 m. IFAC reformą. Ši reforma sudarė sąlygas sukurti PIOB ir numatoma, kad tuo pagrindu PIOB bus finansuojama iš skirtingų šaltinių. Nuo tada šį požiūrį nuolat gynė Stebėsenos grupė – tarptautinė organizacija, atsakinga už tarptautinių audito standartų nustatymo valdymo reformos stebėseną.

Nuo PIOB įkūrimo 2005 m. iki 2010 m., kai pradėjo veikti Sprendimu 716/2009/EB nustatyta Bendrijos finansavimo programa, PIOB, be kai kurių nepiniginių įnašų, buvo finansuojama išskirtinai IFAC lėšomis. 2010–2015 m. laikotarpiu ES įnašas paskatino įnašais prisidėti dar keletą rėmėjų.

Tam tikrais metais IFAC skiriamos lėšos yra maksimalus IFAC garantuojamas įnašas, kuris skiriamas PIOB be jokio tolesnio IFAC kišimosi. Ne IFAC įnašų tikslas yra pakeisti ir tokiu būdu tais konkrečiais metais sumažinti IFAC įnašą. Idealiu atveju visų PIOB metinių išlaidų IFAC finansuojama dalis turėtų būti mažesnė nei 50 %.

2015 m., kaip nurodyta PIOB finansinių ataskaitų 1 p., PIOB pajamos sudarė 1 532 907 EUR. IFAC skyrė 930 154 EUR; tai sudaro 60,67 % visos sumos. Europos Komisija skyrė 312 000 EUR (272 000 EUR 2014 m.); tai sudaro 20,35 % visos sumos. Abu Dabio atskaitomybės institucija, kaip ir 2014 m., skyrė 120 000 EUR; tai sudaro 7,82 % visos sumos. IOSCO taip pat, kaip ir 2014 m., skyrė 100 000 EUR; tai sudaro 6,52 % visos sumos. Tarptautinių atsiskaitymų bankas, palyginti su 2014 m., sumažino savo įnašą iki 23 000 EUR; tai sudaro 1,50 % visos sumos. JK finansinės atskaitomybės taryba, kaip ir 2014 m., skyrė 40 000 EUR; tai sudaro 2,60 % visos sumos. 7 753 EUR likutį sudaro pajamos iš palūkanų.

IFAC įnašas, 60,67 % viso PIOB finansavimo 2015 m., yra šiek tiek didesnis nei 2014 m. (58,19 %). Taip yra pirmiausia dėl to, kad neprisidėjo Pasaulio bankas (2014 m. 35 832 EUR), o Tarptautinių atsiskaitymų bankas sumažino įnašą (23 000 EUR, palyginti su 55 000 EUR 2014 m.). Tai atspindi šiuo metu visame pasaulyje vyraujančią viešojo finansavimo trūkumo tendenciją, kurią lemia vis dar išliekančios sunkios ekonominės sąlygos.

Reglamento 9 straipsnio 5 dalyje nustatyta, kad jeigu tam tikrais metais IFAC teikiamas finansavimas sudaro daugiau kaip du trečdalius viso metinio PIOB finansavimo, Komisija siūlo tais metais sumažinti savo metinį įnašą, kad jis sudarytų ne daugiau kaip 300 000 EUR. 2015 m. taip nebuvo, ir, kadangi IFAC finansavimas nesiekė reglamente nustatytos kritinės ribos (66,66 %), Komisijai nereikia peržiūrėti savo 2015 m. įnašo PIOB.

5.Išvados

TFAS fondas

2014 m. TASV paskelbė du svarbius standartus, t. y. 9-ąjį TFAS „Finansinės priemonės“ ir 15-ąjį TFAS „Pajamos pagal sutartis su klientais“, šiuo metu ES vyksta jų tvirtinimo procesas po to, kai šiuos standartus teigiamai įvertino EFRAG. 2015 m. TASV užbaigė dar vieną svarbų standartą – 16-ąjį TFAS „Nuoma“, kuris paskelbtas 2016 m. sausio mėn. Be to, TASV tęsė darbą, susijusį su keliais kitais dideliais projektais, visų pirma, draudimo sutarčių, atskleidimo iniciatyvos ir konceptualių gairių.

Ar TFAS:

• tinkamai atsižvelgiama į skirtingus verslo modelius: 9-ajame TFAS aiškiai pripažįstama verslo modelių svarba nustatant finansinių priemonių vertinimą, o 15-asis TFAS laikomas pakankamai lanksčiu, kad atitiktų skirtingus verslo modelius. Pagal konceptualias gaires verslo modeliams skiriama daugiau dėmesio;

• atsispindi faktinės ekonominių sandorių pasekmės: 15-ajame TFAS šis tikslas pasiektas, 16-uoju TFAS taip pat siekiama geriau atspindėti faktines ekonominių sandorių pasekmes ir suteikti įmonių nuomojamam turtui ir nuomos įsipareigojimams taip reikalingo skaidrumo. Tikimasi, kad 4-asis TFAS „Draudimo sutartys“, kurį šiuo metu baiga rengti TASV, taip pat užtikrins realistišką draudimo sektoriaus finansinių rezultatų atspindėjimą ir geresnį jų palyginimą įvairiose šalyse. Be to, pagal konceptualias gaires bus įvesta turinio viršenybės prieš formą sąvoka, kuri svarbi siekiant tinkamai parodyti ekonominius sandorius;

• nėra pernelyg sudėtingi: 9-asis TFAS yra sudėtingas standartas, tačiau juo įvesti finansinių priemonių apskaitos supaprastinimai. EFRAG vertinimu, pateiktu nuomonėje dėl tvirtinimo, 9-ajame TFAS nėra tokių sudėtingų aspektų, kurie galėtų pakenkti suprantamumui. 15-asis TFAS yra sudėtingesnis negu standartas, kurį jis pakeičia, tačiau tai yra pagrįsta, nes ankstesnis standartas buvo nebetinkamas šiuolaikinių verslo sandorių sudėtingumui parodyti;

• vengiama dirbtinio trumpalaikiškumu ir nestabilumu paremto tendencingumo: 15-asis TFAS veiksmingai padeda išvengti tokio nestabilumo, nes jame yra specialių nuostatų, kurios taikomos tuomet, kai yra netikrumo pripažįstant būsimas pajamas. Kalbant apie 4-ąjį TFAS „Draudimo sutartys“, EFRAG išnagrinės šį aspektą tvirtinimo proceso metu po to, kai TASV paskelbs standartą.

Kalbant apie konceptualias gaires, Komisija dar kartą pareiškia savo pritarimą atsargumo principo sugrąžinimui ir įdėmiai stebės, kaip TASV rengs patikslintas konceptualias gaires po pastabų teikimo laikotarpio.

Galiausiai Komisija palankiai vertina išsamią poveikio analizę, pateiktą kartu su nauju 16-uoju TFAS, ir ragina TASV toliau rengti naujų ar pataisytų standartų poveikio analizę.